Minecraft

"**Minecraft**" on Mojang Studiose loodud liivakasti-videomäng. Pärast avaliku alfaversiooni avaldamist 2009. aastal, ilmus mäng ametlikult 2011. aastal arvutitele. Mäng on sellest ajast saati ametlikult ka porditud üle mitmetele platvormidele, sealhulgas mobiilseadmetele ning mitmetele mängukonsoolidele.

Minecraftis saab mängija avastada protseduuriliselt genereeritud maailma pea lõpmatu koguse maastikuga, mis on loodud voksellitest (kuubikutest). Mängija saab leida ning koguda ressursse, luua tööriistu ning muid kasulikke asju, ehitada, võidelda koletiste vastu, lisaks sellele ka palju muud. Mäng annab ka võimaluse teha koostööd või võidelda teiste vastu mitmikmängus. Lisaks sellele on mängu kogukond loonud sisu nagu modifikatsioonid, välimused, serverid ja maailmad, mis saavad tuua uusi mängumehhanikaid.

Mängu algne looja Markus Persson, hüüdnimega Notch, kasutas selleks Java programmeerimiskeelt. Pärast mängu ametlikku avaldamist 2011. aastal anti arendustöö üle Jens Bergenstenile (Jeb). 2014. aastal müüdi Mojang Studios koos Minecraftiga Microsoftile 2,5 miljardi USA dollari eest.

Minecraft on enimmüüdud videomäng maailmas, aasta 2025 seisuga on mäng müünud kokku üle 350 miljoni koopia. Mäng on saanud kiitvaid hinnanguid ning on aastate jooksul võitnud mitmeid auhindu. Minecrafti frantsiis sisaldab ka muid mänge, nagu "", "Minecraft Dungeons" ning "Minecraft Legends". Mängul on ka 2025. aasta filmiadaptsioon "Minecrafti film" (inglise keeles *A Minecraft Movie*), mis teenis oma ekraaniajal kokku üle maailma 958 miljonit USA dollarit.

## Mängitavus
Minecraft on 3D liivakasti-videomäng, millel puuduvad otsesed eesmärgid, mistõttu saavad mängijad mängida mängu oma viisil ning oma tempos. Mängul on ka olemas vabatahtlik saavutuste süsteem. Maailm koosneb 3D objektidest (tihtipeale kuubikud, kutsutakse plokkideks), mis esindavad igasugu materjale, nagu näiteks muld, kivi, puit, vesi ning laava. Mängukäik tihtipeale seisneb just nende objektide kasutamisest. Need blokid on 3D vokselvõrgustikus, mängijad küll saavad liikuda oma tahte järgi. Mängija saab lõhkuda plokke ning liigutada neid mujale. Vähesed plokid on gravitatsiooni poolt mõjutatud, peamised hoiavad oma algset positsiooni õhus.

Mängija saab ka meisterdada igasugu asju, nagu rüüd (mis vähendab vigastusi rünnakutest), relvi (nagu mõõgad või vibu nooltega, mis lubab koletisi ning loomi kiiremini tappa), ning tööriistu (nagu kirved või labidad, millega saab teatud plokke kiiremini lõhkuda). Osadel esemetel on mitu taset sõltudes materjalist, kus parematest materjalidest meisterdatud asjad on tihtipeale efektiivsemad. Mängija saab ka luua kasulikke plokke, näiteks ahju asjade sulatamiseks ja küpsetamiseks. Mängija saab ka vahetada ressursse külaelanikega, vahetades smaragde või plokke muude kasulike asjade vastu.

Uus mängija saab mängu käima pannes valida algse 9 välimuse vahel, nendest tuntumad Steve ning Alex, kuid mängija saab ka ise luua ning lisada välimusi. Mängija puutub mängu jooksul kokku mitmete elukatega, nagu loomad, külaelanikud ning vaenulikud elukad. Passiivsed elukad (näiteks lehmad, sead, kanad) ei ründa mängijat ning osasid nendest saab tappa toidu saamiseks, samal ajal vaenulikud elukad (nagu ämblikud, nõiad, luukered ning zombid) tekivad pimedatesse kohtadesse ning ründavad mängijaid. Osadel elukatel on ka mitmeid versioone (zombidel on näiteks tavaline, kõrbe- ning ookeaniversioon).

### Maailma genereerimine
Minecrafti maailm on protseduuriliselt genereeritud ning on loodud seemne põhjal (numbrite kombinatsioon, mida mäng kasutab maailma loomiseks), mis on suvaliselt valitud maailma loomise hetkel (mängija saab ka seda eelnevalt enda soovi järgi valida). Maailm on jaotatud bioomideks, mis esindavad erinevaid keskkondi oma ressursside ning struktuuridega.

#### Dimensioonid

Mäng koosneb kolmest individuaalsest dimensioonist, mis on ühendatud portaalide kaudu ning sisaldab erinevaid mängukeskkondi.

Pealmaailm on algdimensioon ning emuleerib päris maailmat keskkonnaga, kuhu kuuluvad näiteks tasandikud, mäed, metsad, ookeanid ning koopad. Pealmaailm sisaldab ka peamisi mängus olevaid funktsioone, nagu peamised elukad (sealhulgas külaelanikud) ning struktuurid.

Nether on põrgu-laadne dimensioon, mis põhiliselt koosneb laavast. Nether sisaldab mitmeid vaenulikke elukaid ning bioome. Nether-kindluses (üks kahest suuremast struktuurist Netheris) on võimalik leida ka muid vaenulikke elukaid. Lõõm *(Blaze)* annab vahel surma puhul lõõmavardaid, mis on oluline komponent, et jõuda Endi. Wither-luukere annab harva surma puhul pealuid, mida saab kasutada, et luua vabatahtlik lõpukoll nimega wither.

End sisaldab saari, mis hõljuvad põhjatus ning pimedas tühjuses. Dimensioon sisaldab lõpukolli nimega enderdraakon, mis kontrollib keskel olevat saart. Draakoni tapmine avab väljumisportaali, mille sisenemisel tulevad ette mängu lõputiitrid ning umbes 1500 sõna pikkune poeem. Pärast lõputiitrite läbimist viiakse mängija tagasi oma viimasesse taaselustamisasukohta ning mängija võib jätkata mängimist igavesti.

### Mängurežiimid
#### Ellujäämisrežiim
Ellujäämisrežiimis peab mängija koguma ressursse enda ümber, et luua teatuid plokke ning esemeid enda tugevdamiseks. Valitud raskusaste otsustab ka kollide olemasolu pimedamates alades mängija ümber, mis nõuab mängijal luua endale varjupaiga või kasutada oskusi, et nende rünnakuid vältida. Ellujäämisrežiimil on ka eluriba esindatud 10 südame kaudu, mis väheneb elukate rünnakute, kukkumise, uppumise, laavasse kukkumise, nälgimise ning muude põhjuse tõttu. Mängijal on ka näljariba, mida ta peab toidu söömise kaudu üleval hoidma.

Kogu eluriba kaotamise puhul mängija sureb, blokid ning esemed kukuvad mängija inventarist välja. Mängija on taaselustatud oma elustamiskohas, mis on mängija esimene sünnikoht, küll see on muudetav voodi või taastekkeankuri kaudu. Kukkunuid esemeid saab mängija üles korjata, kui ta teeb seda 5 minuti jooksul. Mängija saab ka koguda kogemuspunkte, mida on võimalik saada elukate ning muude mängijate tapmise, kaevandamise, sulatamise, küpsetamise ning loomade tõuaretuse puhul. Kogemuspunkte saab kulutada, et loitsida tööriistu, relvi ning rüüsid. Loitsitud esemed on tihtipeale tugevamad ja/või pikevamini kestvamad, vahel ka muude eriefektidega.

Minecraft sisaldab ka kahte mängurežiimi ellujäämisrežiimi põhjal, tuntud kui halastamatu režiim ning seiklusrežiim. Halastamatu režiim on peaaegu identne ellujäämisrežiimiga, kuid mängu raskusaste on lukustatud raskemaile tasemele ning korra suremine tähendab mängimise ametlikku lõppu, kus ainsad valikud pärast surma on vaadata oma maailma vaatlusrežiimis või kustutada maailm. Seiklusrežiim takistab režiimi peal mängijal modifitseerida maailma tema ümber. See režiim on tihtipeale kasutatud mängijate poolt loodud maailmatel, kus maailmadisainerid saavad mängijal sundida antud režiimis olla, et nende poolt loodud maailm oleks korrektselt mängitud.

#### Loomingurežiim
Loomingurežiimis on mängijal ligipääs kõikidele mänguressurssidele ning esemetele seljakotimenüü kaudu, lisaks sellele saab mängija lõhkuda ning liigutada blokke ilma ootamiseta. Mängija saab vahetada ennast iga hetk lendamisvõimeliseks ning tal ei ole siin režiimis ei eluriba ega näljariba, ehk mängija ei saa surra ning ei pea muretsema toidu pärast. See versioon aitab mängijal ehitada ning luua projekte ilma suurema vaevata.

### Mitmikmäng
Minecraftis on võimalik mitmel mängijal koos mängida ning vestelda koos ühes maailmas. See on saadaval otseselt mängust‑mängu mitmikmänguna, kohtvõrgu (LAN), konsoolidele omase jagatud ekraaniga mängides ning serverite kaudu (nii mängijate kui ka ettevõtete hallatud serverid). Mängija versus mängija võitlemist (PvP) saab olla lubatud või keelatud, et lubada või keelata võitlemist mängijate vahel. Suurtematel mitmikmänguserveritel on suur kogus tegevusi, paljudel nendest oma reeglid, tavad ning modifikatsioonid. Suurim ning tuntuim nendest on Hypixel, mida on 2018. aasta seisuga külastatud üle 14 miljoni erineva mängija poolt.

## Loomine

### Java Edition
Mängu alfaversioon avaldati 17. mail 2009 ja beetaversioon 20. detsembril 2010. "Minecrafti" esimene lõppversioon lasti välja 18. novembril 2011. Saadaval Windowsile, Macile ja Linuxile.

2019. aasta 3. aprilli seisuga oli Java Editioni ostnud üle 30 miljoni inimese.

### Bedrock Edition
Versioon "Bedrock Edition", üldnimega "Minecraft" on uusversioon Pocket Editionist, mis ühendab alates 2017. aasta 20. septembrist "Minecrafti" mobiili- ja konsooliversioonid. Saadaval platvormidel Windows 10 ja 11, Android, iOS, Xbox One, PlayStation 4, Nintendo Switch, Fire OS, Fire TV, Windows Mobile, Gear VR. Varem toetati ka platvorme Apple TV ning Windows Phone.

### Legacy Console Edition
Legacy Console Edition on üldnimetus versioonidele, mille arendas 4J Studios konsoolidele Xbox 360, Xbox One, PlayStation 3, PlayStation 4, PlayStation Vita, Wii U, Nintendo Switch. Alates 20. septembrist 2017 said endise Xbox One Editioni omanikud tasuta alla laadida versiooni Bedrock Edition; sama said teha ka Nintendo Switch Editioni kasutajad alates 21. juunist 2018 ning PlayStation 4 kasutajad alates 10. detsembrist 2019. Tasuta uusversiooni pakutakse vanemate versioonide toe lõppemise tõttu. 

### Pocket Edition
Pocket Edition on mängu varasem mobiiliversioon, mida arendas Mojang Studios. See väljastati 16. augustil 2011 seadmele Xperia Play, seejärel 7. oktoobril 2011 teistele Androidi seadmetele ning 17. novembril 2011 iOSi seadmetele.

### Education Edition
Education Edition on Bedrock Editionil põhinev versioon, mis loodi akadeemiliseks kasutuseks. Seda arendavad Mojang Studios ja Microsoft Studios. See on saadaval platvormidel Windows 10 ja 11, Mac OSX El Capitan ja iPad (iOS 9+).

## Hinnangud
"Minecraft" on saanud väga kiitvaid hinnanguid. Kriitikute arvamusi koguvatest ja koondavatest veebisaitidest andis GameRankings talle 15 arvustuse põhjal 94,17% ja Metacritic 27 arvustuse põhjal 94/100 . Mõnedki üksikväljaanded on andnud mängule maksimaalse võimaliku hinde. Nii 2010. kui 2011. aasta parimate mängude valimistel nimetati "Minecraft" paljude auhindade kandidaadiks.

## Märkused
*  - Algsed pordite konsoolidele ("Legacy Edition") arendaja konsoolidele oli 4J Studios (Xbox 360, Xbox One, PlayStation 3, PlayStation 4, PlayStation Vita). Mängu eriversioonidega on tegelenud veel näiteks Xbox Game Studios Advanced Technology Group and SkyBox Labs ("Bedrock Edition"), Other Ocean Interactive (New Nitendo 3DS) ja NetEase (kohandatud versioon Hiina jaoks).
*  - PlayStation 3 versiooni avaldas Sony Interactive Entertainment, Hiina jaoks mõeldud versiooni NetEase.
*  - Minecraft's Windows 10 Edition, based on the mobile Pocket Edition, was released in Alpha on 29 July 2015. Its full release with version 1.0.0 was on 19 December 2016. Minecrafti Windows 10 Edition, mis põhined nutiseadmetele mõeldud Pocket Editionil, ilmus alfaversioonina 29. juulil 2015 ning täisversioon 1.0 ilmus 19. detsembril 2016. 

## Viited

## Kirjandus
* Mojang Studios, kirjutanud Stephanie Milton koostöös Paul Soarese ja Jordan Maroniga, "Minecraft. Esimene käsiraamat", tõlkinud Sander Vahter, Egmont Estonia, 2013, ISBN 9789949167111
	
* Mojang Studios, Nick Farwell (CNB Minecraft), "Minecraft. Ehituskäsiraamat", tõlkinud Sander Vahter, Egmont Estonia, 2014, ISBN 9789949167753

## Välislingid
* "Minecrafti" ametlik veebileht
* Minecraft Wiki